送陳池州十二韻
作者：徐照
朝代：宋

paragraphs: 急詔下林間，天教公未閑。
虎符重領郡，鴛序暫離班。
道直言皆壯，心和鬢不斑。
紫騮曾識駕，白羽可平姦。
邊地塵初靜，鄰邦化匪艱。
前途從吏接，後乘約僧還。
旗影明寒水，梅花動曉關。
下車逢日吉，滌印破春慳。
惠政流人至，清吟俗事刪。
條依蕭守跡，仙認竇君顔。
千古同歌袴，期年即賜環。
敢云能下榻，同看九華山。